El Departament de la Presidència exerceix les competències d'organització dels serveis centrals d'informació corporativa i la coordinació de les polítiques d'informació i atenció ciutadana dels diferents departaments de l'Administració de la Generalitat de Catalunya.
L'evolució de les noves tecnologies de la informació i la comunicació ofereixen noves maneres de relació del ciutadà amb l'Administració que convé promoure i impulsar amb una vessant clarament horitzontal, per tal que no es desdibuixi el caràcter corporatiu de l'atenció ciutadana.
Això fa que sigui convenient elevar el rang orgànic de la unitat responsable d'executar aquestes competències per tal de dotar-les dels recursos i els mitjans adequats per a l'exercici de les seves funcions.
D'altra banda, la configuració dels departaments de l'Administració de la Generalitat, amb la distribució competencial corresponent, fa necessari l'enfortiment dels mecanismes de coordinació interdepartamental en matèria d'informació i atenció ciutadana.
La consecució d'aquest objectiu es pot facilitar mitjançant la creació d'un òrgan col·legiat de caràcter interdepartamental amb funcions en la matèria.
Per tot això, vista la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, a proposta del conseller de la Presidència, d'acord amb el Govern,
Creació i adscripció de la Direcció General d'Atenció Ciutadana
—1 Es crea dins del Departament de la Presidència la Direcció General d'Atenció Ciutadana.
—2 Les funcions de la Direcció General d'Atenció Ciutadana són les següents:
a) L'organització dels serveis centrals d'informació corporativa i la coordinació de les unitats administratives que en depenen.
b) La creació i l'aplicació de sistemes d'informació ciutadana basats en la interconnexió dels diferents departaments mitjançant la introducció de mitjans multimèdia i informàtics.
c) L'elaboració de criteris i el seguiment dels continguts que en matèria d'informació i atenció ciutadana desenvolupen els departaments en ordre als seus àmbits propis competencials.
d) L'elaboració de propostes i l'impuls de l'aplicació de les noves tecnologies de la informació i la comunicació en l'àmbit de l'atenció ciutadana de l'Administració de la Generalitat de Catalunya.
e) La creació i manteniment de bases de dades corporatives d'Atenció Ciutadana.
Organització de la Direcció General
—1 La Direcció General d'Atenció Ciutadana s'organitza en les àrees funcionals següents:
a) Àrea de Producció i Difusió.
b) Àrea de Coordinació i Documentació.
c) Àrea de Modernització i Noves Tecnologies.
—2 A l'Àrea de Producció i Difusió li corresponen les funcions següents:
a) L'elaboració i la difusió de la informació per mitjà de diversos suports tant físics com telemàtics.
b) La coordinació de la gestió del contingut de la informació de la Generalitat de Catalunya en mitjans telemàtics.
—3 A l'Àrea de Coordinació i Documentació li corresponen les funcions següents:
a) L'elaboració i el manteniment dels continguts de les bases de dades d'informació ciutadana.
b) L'aplicació dels sistemes interdepartamentals d'informació.
c) L'elaboració de propostes de criteris de treball i d'avaluació interna i externa dels sistemes d'informació.
d) La facilitació d'informació al ciutadà.
—4 A l'Àrea de Modernització i Noves Tecnologies li corresponen les funcions següents:
a) L'administració i el manteniment dels sistemes d'informació comuna del Registre d'entrades i sortides de documents de la Generalitat de Catalunya, tant del procediment com de l'aplicació corporativa que li dóna suport.
b) El disseny i l'impuls de projectes que li siguin encomanats dins de l'àmbit de promoció de la societat de la informació a Catalunya i en el marc de les competències de la Direcció General d'Atenció Ciutadana.
c) El disseny i execució de projectes interdepartamentals de modernització i millora de l'Administració de la Generalitat de Catalunya, en l'àmbit de l'atenció ciutadana.
Comissió Intedepartamental de Sistemes d'Informació Ciutadana
—1 Es crea la Comissió Intedepartamental de Sistemes d'Informació Ciutadana integrada pels membres següents:
a) El director general d'Atenció Ciutadana, que és el president.
b) Un representant de cadascun dels departaments de l'Administració de la Generalitat, els quals han de ser designats pels respectius secretaris generals entre els titulars dels òrgans que tinguin responsabilitats en matèria d'informació ciutadana.
c) Com a secretari, actua un funcionari adscrit a la Direcció General d'Atenció Ciutadana designat pel seu titular.
—2 El president de la Comissió pot convocar a les reunions d'aquest òrgan els responsables de les àrees en què s'organitza la Direcció General d'Atenció Ciutadana que estimi oportú.
—3 Les funcions de la Comissió Interdepartamental de Sistemes d'Informació Ciutadana són les següents:
a) La coordinació dels criteris d'actuació en matèria d'informació i atenció ciutadana de caràcter corporatiu.
b) Vetllar per la qualitat dels continguts i la seva correcta difusió pels mitjans tant físics com telemàtics.
c) La proposta de projectes de millora i altres actuacions en l'àmbit de la informació i atenció ciutadana.
—4 La Comissió Interdepartamental de Sistemes d'Informació Ciutadana es reuneix de manera ordinària tres vegades l'any i de manera extraordinària quan ho consideri necessari el president per pròpia iniciativa o quan ho sol·licitin algun o alguns dels departaments.
—5 En tot el que no preveu aquest article, s'apliquen les previsions de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, sobre el funcionament dels òrgans col·legiats.
A partir de l'entrada en vigor d'aquest Decret, totes les referències de la Subdirecció General d'Informació Ciutadana fetes a les diferents disposicions normatives de rang igual o inferior, s'entendran fetes a la Direcció General d'Atenció Ciutadana.
A partir de l'entrada en vigor d'aquest Decret, s'afegeix a l'article 1.3 del Decret 184/2000, de 29 de maig, de reestructuració del Departament de la Presidència, la lletra j) La Direcció General d'Atenció Ciutadana.
Així mateix, a partir de l'entrada en vigor d'aquest Decret, les funcions assignades a la Direcció General de Difusió i contemplades en els apartats e) i i) de l'article 31.1 del Decret 184/2000, s'assignaran a la Direcció General d'Atenció Ciutadana.
Es deroga la lletra a) de l'apartat 3 de l'article 31 del Decret 184/2000, de 29 de maig, de reestructuració del Departament de la Presidència, com també qualsevol altra disposició d'igual o inferior rang que s'oposi o contradigui el que estableix aquest Decret.
Es faculta el conseller de la Presidència per al desplegament i l'execució del que estableix aquest Decret.